b"\n_START_ARTICLE_\nEtel\xc3\xa4-Kiinan meren aluekiista\n_START_PARAGRAPH_\nEtel\xc3\xa4-Kiinan meren aluekiista on merialuetta Etel\xc3\xa4-Kiinan merell\xc3\xa4, sek\xc3\xa4 Paracelsaaria ja Spratlysaaria koskeva aluekiista, jonka osapuolina on useita eri Aasian valtioita. Vaikka alueen saaret ovatkin p\xc3\xa4\xc3\xa4osin asumattomia, alueella uskotaan olevan suuria luonnonvaraesiintymi\xc3\xa4. Alue on my\xc3\xb6s t\xc3\xa4rke\xc3\xa4 kauppareitti ja kalastusalue.\n_START_SECTION_\nKiistan osapuolet\n_START_PARAGRAPH_\nSuurinta aluetta kiistellyll\xc3\xa4 alueella on vaatinut itselleen Kiina. Kiinan vaatima alue tai niin sanottu yhdeks\xc3\xa4n katkoviivan U-linjaus ulottuu satojen kilometrien p\xc3\xa4\xc3\xa4h\xc3\xa4n Kiinan etel\xc3\xa4osan Hainanin saaresta. Kiinan mukaan sen oikeus alueeseen ulottuu satojen vuosien p\xc3\xa4\xc3\xa4h\xc3\xa4n. Vuonna 1947 se teet\xc3\xa4tti kartan, jossa sen aluevaatimukset kuvailtiin tarkemmin. Samoja alueita v\xc3\xa4itt\xc3\xa4\xc3\xa4 Kiinan tapaan omakseen my\xc3\xb6s Taiwan._NEWLINE_Vietnamin mukaan Kiina ei ole hallinnut tai vaatinut alueita itselleen ennen 1940-lukua, kun taas Vietnam itse sanoo hallinneensa alueita jo 1600-luvulta l\xc3\xa4htien._NEWLINE_Filippiinit on vaatinut itselleen Spratlysaaria ja sen tukena on p\xc3\xa4\xc3\xa4asiassa saarien maantieteellinen l\xc3\xa4heisyys._NEWLINE_Osia alueesta ovat vaatineet my\xc3\xb6s Brunei ja Malesia, joiden mukaan alue kuuluu niiden niin sanottuun yksinomaiseen talousvy\xc3\xb6hykkeeseen YK:n merioikeusyleissopimuksen nojalla. Brunei ei vaadi yht\xc3\xa4k\xc3\xa4\xc3\xa4n varsinaisista saarista, mutta Malesia vaatii osaa Spratlysaarista.\n_START_SECTION_\nKiistan historiaa\n_START_PARAGRAPH_\nVakavimmat yhteenotot aluekiistan taholta on k\xc3\xa4yty Vietnamin ja Kiinan v\xc3\xa4lill\xc3\xa4. Se on johtanut my\xc3\xb6s sotilaallisiin j\xc3\xa4nnitteisiin Filippiinien ja Kiinan v\xc3\xa4lill\xc3\xa4. Kiina valtasi Paracelsaaret Vietnamilta vuonna 1974 ja tuolloin yhteenotoissa kuoli 70 vietnamilaissotilasta. Maat ottivat yhteen my\xc3\xb6s Spratlysaarilla vuonna 1988 ja tuolloin 60 vietnamilaismerimiest\xc3\xa4 sai surmansa._NEWLINE_Vuonna 2012 Kiina ja Filippiinit syyttiv\xc3\xa4t toisiaan merialueidensa rikkomisesta. Samana vuonna Kiina suututti Filippiinit luomalla Spratlysaaret k\xc3\xa4sitt\xc3\xa4v\xc3\xa4n Sanshan hallinnollisen alueen ja Vietnam syytti Kiinaa sen tutkimusalusten sabotoinnista. Filippiinit haastoi Kiinan vuonna 2013 YK:n v\xc3\xa4litystuomioistuimeen, mutta Kiinalla ei ole velvollisuutta noudattaa sen tekemi\xc3\xa4 p\xc3\xa4\xc3\xa4t\xc3\xb6ksi\xc3\xa4. Toukokuussa vuonna 2014 vietnamilaiset ja kiinalaiset alukset t\xc3\xb6rm\xc3\xa4iliv\xc3\xa4t kesken\xc3\xa4\xc3\xa4n Kiinan tuodessa kiistellylle alueelle porauslautan. Vuonna 2015 IHS Jane's julkaisi satelliittikuvia, joiden mukaan Kiina rakentaa lentotukikohtaa Gaven riutalle Spratlysaarille._NEWLINE_Haagin Rauhanpalatsissa kokoontuva, kansainv\xc3\xa4lisi\xc3\xa4 kiistoja ratkova Pysyv\xc3\xa4 v\xc3\xa4litystuomioistuin otti Filippiinien ja Kiinan v\xc3\xa4lisen oikeustapauksen ratkottavakseen vuonna 2015 ja totesi marraskuussa 2015, ett\xc3\xa4 sill\xc3\xa4 on toimivalta t\xc3\xa4ss\xc3\xa4 juridisessa kiistassa huolimatta siit\xc3\xa4, haluaako Kiina tulla oikeudessa kuulluksi tai ei. Tuomioistuin p\xc3\xa4\xc3\xa4tti 12. hein\xc3\xa4kuuta 2016, ett\xc3\xa4 Kiinan aluevaatimuksille Scarboroughin matalikolla ei ole perusteita. Kiina on ilmoittanut vastustavansa p\xc3\xa4\xc3\xa4t\xc3\xb6st\xc3\xa4 ja todennut, ettei se noudata sit\xc3\xa4."